**Tények és vélekedések**

Olvasd el a két történetet! Utána válaszolj a kérdésekre 1-1 mondatban!

1. Kaland a medvével

Spicz Andor alsópampukai vadász izgalmas vadászkalandot élt át az erdélyi havasok között. Az erdőben két hajtót köveztett, amikor egyszer csak rémült kiabálás hallatszott. Egy hatalmas medvét pillantottak meg egy bokor mellett, ahol az gyökereket rágott. A vadász nem rémült meg, hanem megcélozta a borzasztó bestiát és mellébe lőtt. A medve nagyot bődült, két lábra állt,és fenyegetően szembe fordult vele. Az óriási állat bőgve ráugrott a vadászra. Spicz Andornak már nem maradt tölténye, ezért mindenre elszántan birkózni kezdett a fenevaddal. Az acélizmú férfi hősiesen küzdött, még végül sikerült ledöfnie a vérengző bestiát.

Alsópampukai Hírmondó

1. Halálos végű kaland egy emberrel

Elszomorodott szívvel közöljük olvasóinkkal hogy Atta Troli a havasokban közismert tudós ma reggel elhalálozott egy rettenetes eset következtében. Amint barátunk éppen a legújabb bölcsességein elmélkedve gyökeret rágcsált az erdő szélén, egy megtermett embert pillantott meg, amint a vérben forgó szemekkel szemléli őt, és tüzet lövellő fegyverét egyenesen feléje fordítja. Atta Troli a bölcsek jó indulatával a szívében azt gondolta, hogy megpróbálja szelídséggel lefegyverezni a vérengző bestiát. Az oktalan és dühös vadállat felhorkant és tüzelt Atta Trolira. Ő tudta, hogy ártalmatlanná kell tennie a veszélyes szörnyet. Odament hát és bal lábát a fenevad vállára tette, mely azonban ettől még dühösebb lett. Előrántott egy éles vasdarabot és megszúrta Atta Trolit. A bölcs még ekkor sem engedett dühének, hiszen azt vallotta, hogy nem bánthat más élőlényt. Ezért megvetően elfordult, otthagyta támadóját, ám hamarosan összeesett.

Máramarosi Medvék Lapja

*Karinthy Frigyes nyomán*

Kérdések, melyekre e-mailben a választ!

1. Mi volt az eseménysor, amelyet a két eseménysor leírt?
2. Fogalmazd meg tényszerűen mi történt!
3. Volt olyan információ, amelyik csak az egyik történetben jelent meg?
4. Mit gondol egymásról az ember és a medve, amikor meglátták egymást? Mit érthettek félre?
5. Melyik szöveg kinek szól?

Jó munkát kívánok!